2020. gada 1. decembrī Rīkojums Nr. 711

Rīgā (prot. Nr. 75 7. §)

**Par valsts nekustamā īpašuma Aizsargu ielā 25, Ludzā, Ludzas novadā,** **nodošanu Ludzas novada pašvaldības īpašumā**

1.Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Iekšlietu ministrijai nodot bez atlīdzības Ludzas novada pašvaldības īpašumā valsts nekustamo īpašumu (nekustamā īpašuma kadastra Nr. 6801 001 0207) – zemes vienību (zemes vienības kadastra apzīmējums 6801 001 0207) 1283 m2 platībā un vienstāva ēku (būves kadastra apzīmējums 6801 001 0207 001) – Aizsargu ielā 25, Ludzā, Ludzas novadā, kas ierakstīts zemesgrāmatā uz valsts vārda Iekšlietu ministrijas personā, kopā ar būvēm – nojumi (būves kadastra apzīmējums 6801 001 0207 002) un sauso tualeti (būves kadastra apzīmējums 6801 001 0207 003) (turpmāk – nekustamais īpašums) – pašvaldības autonomo funkciju īstenošanai saskaņā ar likuma "Par pašvaldībām" 15. panta pirmās daļas 6. un 9. punktu – veselības aprūpes pieejamības nodrošināšanai, iedzīvotāju veselīga dzīvesveida un sporta attīstības veicināšanai, kā arī palīdzības sniegšanai iedzīvotājiem dzīvokļa jautājumu risināšanā.

2. Ludzas novada pašvaldībai nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minēto funkciju īstenošanai.

3. Ludzas novada pašvaldībai, nostiprinot zemesgrāmatā īpašuma tiesības uz nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Ludzas novada pašvaldība nodrošina šā rīkojuma 1. punktā minēto funkciju īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

4. Šā rīkojuma 3.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents A. K. Kariņš

Iekšlietu ministrs S. Ģirģens